Diari Oficial de la Generalitat Valenciana


Sumari del DOGV 4763, del 28-05-2004 (2004/5471)

ORDE de 24 de maig de 2004 de la Conselleria de Cultura, Educació i Esport, per la qual es convoquen els premis Josep Renau d'Art Digital 2004.
-----------------------------------------------------------------------------------------------------------------------------------------------

### Dades del document

Número de DOGV
:   4763

Data del DOGV
:   28-05-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/5471


Data del document
:   24-05-2004

Organisme emissor
:   Conselleria de Cultura, Educació i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * belles arts
    * premi cultural
    * arts visuals
    * distinció honorífica

ORDE de 24 de maig de 2004 de la Conselleria de Cultura, Educació i Esport, per la qual es convoquen els premis Josep Renau d'Art Digital 2004. [2004/5471]
  
El Decret 115/2003, de 3 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport, establix que la Conselleria de Cultura, Educació i Esport és el departament del Consell de la Generalitat a què correspon exercir les competències relatives a l'educació en tots els nivells, política lingüística, promoció cultural, patrimoni artístic i esports.
  
Els premis Josep Renau d'Art Digital 2004 intenten crear un espai en què creadors i públic en general, coincidisquen en l'apreciació de les possibilitats estètiques que ens oferixen les noves tecnologies de la informació i comunicació aplicades a l'art.
  
Per tot això que s'ha exposat,
  
ORDENE
  
Primer. Convocatòria
  
Convocar els Premis Josep Renau d'Art Digital 2004 i aprovar les bases per què es regirà la convocatòria, que figuren en l'annex I, i els models de sol·licitud que figuren en els annexos II i III.
  
Segon. Concessió dels Premis
  
La resolució es realitzarà en una data anterior al 3 de juliol del 2004. La notificació i entrega de Premis es realitzarà el 3 de juliol del 2004.
  
Tercer. Finançament
  
Els Premis comptaran amb una dotació màxima de 30.000 euros, que serà abonada a càrrec de la línia de subvenció T5552000 del programa 452.20 del pressupost de la Generalitat Valenciana de l'any 2004.
  
DISPOSICIONS FINALS
  
Primera
  
S'autoritza la Direcció General d'Arxius i Innovació Tecnològica a adoptar les mesures oportunes per al compliment i desenrotllament d'esta orde i resoldre totes les incidències que es plantegen en la seua interpretació i execució.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició s'ha d'interposar davant de la Conselleria de Cultura i Educació i Esport en el termini d'un mes des de l'endemà de la publicació.
  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
  
València, 24 de maig de 2004
  
El conseller de Cultura, Educació i Esport
  
ESTEBAN GONZÁLEZ PONS
  
ANNEX I
  
Bases per a la concessió dels
  
Premis Josep Renau d'Art Digital 2004
  
Primera. Objectiu
  
La Conselleria de Cultura, Educació i Esport convoca la primera edició dels Premis Josep Renau d'Art Digital. Esta convocatòria de caràcter internacional pretén reconéixer els treballs més destacats que s'han realitzat al llarg dels últims dotze mesos en totes les àrees de la creativitat en què l'aplicació de les noves tecnologies de la informació possibilita el desenrotllament de nous llenguatges artístics i formes d'expressió.
  
Segona. Premis
  
1. En la present convocatòria s'establixen les següents modalitats i premis:
  
Modalitat A: Net.Art
  
Un primer premi de 6.000 euros.
  
Un segon premi de 3.000 euros.
  
Modalitat B: Videojoc
  
Un primer premi de 6.000 euros.
  
Una menció especial de 3.000 euros al videojoc que millor reflectisca la cultura valenciana.
  
Modalitat C: Art Digital
  
Un primer premi de 6.000 euros.
  
Un segon premi de 3.000 euros.
  
Modalitat D:
  
S'atorgarà una Menció Especial, dotada amb 3.000 euros, entre tots els treballs entregats en qualsevol de les modalitats anteriors (Net.Art, Videojoc i Art Digital).
  
2. Es podrà declarar desert algun dels premis en qualsevol de les modalitats.
  
Tercera. Destinataris i forma de participació
  
1. Destinataris. Podran participar en la convocatòria:
  
a) Creadors individuals i col·lectius de qualsevol nacionalitat.
  
b) Queden exclosos de la possibilitat de participació en la convocatòria membres de l'organització, empleats de la Direcció General d'Arxius i Innovació Tecnològica, així com membres del jurat.
  
2. Forma de participació
  
Els creadors assenyalats en el punt anterior podran participar com a grup de treball o individualment.
  
Quarta. Condicions de participació
  
1. Les persones o grups que opten a estos Premis hauran de presentar materials que versen sobre algun dels àmbits que figuren en la base quinta.
  
2. Els treballs hauran de ser originals; podran presentar-se en qualsevol dels dos idiomes oficials de la Comunitat Valenciana.
  
3. Els documents hauran de ser enviats en format digital, emmagatzemats en un suport físic. S'acceptaran els següents suports d'emmagatzemament:
  
a) CD-ROM.
  
b) DVD-ROM.
  
c) URL.
  
4. En els casos en què el treball estiga publicat en Internet i no puga ser enviat en els suports anteriorment citats, haurà de consignar-se la casella URL del formulari corresponent, amb l'adreça d'Internet en què estiga publicat el treball.
  
5. Els projectes presentats hauran d'estar finalitzats i en condicions de ser exhibits públicament.
  
6. No podran presentar-se a esta convocatòria treballs premiats en qualsevol altra convocatòria pública o privada.
  
7. No podran presentar-se tesis doctorals ni treballs conduents a l'obtenció de la suficiència investigadora.
  
8. No hi ha límit de grandària per als arxius emmagatzemats en CD-ROM o DVD-ROM.
  
9. La documentació no serà tornada als participants, per la qual cosa no s'han d'enviar originals.
  
10. La presentació dels treballs suposa l'acceptació expressa de totes les bases de la present convocatòria.
  
Quinta. Característiques dels treballs
  
Modalitat A: Net.Art
  
La categoria premia projectes concebuts i desenrotllats per a ser exposats en Internet. Esta categoria donaria cabuda a qualsevol treball d'art digital l'entorn expositiu del qual siga Internet, incloent-hi dissenys innovadors de pàgines web.
  
Modalitat B: Videojoc
  
Esta categoria dóna cabuda a qualsevol tipus de videojoc d'ordinador. Es premiarà especialment l'originalitat i el tractament gràfic dels treballs. El premi especial s'otorgarà al que millor reflectisca la seua relació amb la identitat cultural de la Comunitat Valenciana.
  
Modalitat C: Art Digital
  
Esta categoria premia qualsevol obra artística que tinga com a característica principal haver sigut creada per mitjà de l'ús de les noves tecnologies de la informació, o que les necessite per a la seua exposició.
  
Modalitat D: Menció Especial
  
D'entre tots els projectes entregats en qualsevol de les modalitats anteriors (Net.Art, Videojoc i Art Digital), es concedirà una Menció Especial a aquell que expresse millor els valors de la interculturalitat: la igualtat dels sers humans, l'acceptació de la diversitat cultural i la seua capacitat d'enriquiment en un món cada vegada més global.
  
Sexta. Tramitació de les sol·licituds
  
1. Sol·licituds
  
Les persones o els equips que vulguen participar en la convocatòria formularan les sol·licituds, dirigides a la Direcció General d'Arxius i Innovació Tecnològica, segons el model que figura en l'annex II, quan la sol·licitud es realitze a títol individual, i segons el model de l'annex III, quan la presente un grup.
  
S'enviarà confirmació per correu electrònic a tots els participants de la recepció de la sol·licitud.
  
2. Documentació
  
La sol·licitud s'acompanyarà dels següents documents segons la modalitat:
  
- Memòria descriptiva sobre el treball presentat. Màxim 10 pàgines.
  
- Documentació que es requerix en els annexos II i III.
  
- Fotocòpia del DNI o passaport compulsada.
  
- Annex II: Presentació de treballs de forma individual.
  
- Annex III: Presentació de treballs en grup.
  
- Annex IV: Cessió de drets de propietat intel·lectual.
  
3. Lloc de presentació
  
Les sol·licituds es presentaran en el Registre General de la Conselleria de Cultura, Educació i Esport (av. Campanar, 32, 46681 València), en les Direccions Territorials de Cultura, Educació i Esport, o a través de qualsevol de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció feta per la Llei 4/1999, de 13 de gener. Quan es presente en una oficina de Correus, es farà en sobre obert a fi que en la capçalera del primer full del document que es vol enviar es facen constar, amb claredat, el nom de l'oficina i la data, el lloc i l'hora de l'admissió.
  
4. Termini de presentació
  
Els interessats a presentar projectes han de remetre tota la documentació especificada en cada categoria abans del 15 de juny del 2004, data de tancament de la convocatòria.
  
Sèptima. Procés per a la concessió de premis
  
1. Jurat de Selecció
  
Els treballs presentats seran examinats i avaluats per un Jurat de Selecció constituït per:
  
a) President: la directora general d'Arxius i Innovació Tecnològica, que podrà delegar en el vicepresident.
  
b) Vicepresident: el cap de Servici d'Informàtica i Tècniques de Gestió.
  
c) Vocals: quatre especialistes de prestigi reconegut en cada una de les categories i un representant de l'Institut Valencià d'Avaluació i Qualitat Educativa. Els components s'anunciaran abans de la resolució del premi.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
  
2. Criteris de valoració
  
Elements de valoració: disseny, contingut, actualització, accessibilitat, originalitat imultilingüisme.
  
El Jurat participarà tant en la selecció dels projectes finalistes com en la dels guanyadors.
  
Octava. Resolució de la convocatòria
  
1. El termini màxim per a resoldre la present sol·licitud és fins al dia 3 de juliol del 2004.
  
2. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, és desestimatori de la sol·licitud.
  
3. Les decisions del Jurat de Selecció seran inapel·lables.
  
4. Una vegada realitzat el procés de selecció, el Jurat de Selecció elevarà la proposta per a la concessió dels Premis al conseller de Cultura, Educació i Esport, qui resoldrà la convocatòria.
  
5. Els guanyadors seran anunciats en una cerimònia que tindrà lloc el dia 3 de juliol. Anteriorment s'haurà anunciat un nombre de finalistes que oscil·larà entre tres i cinc per categoria en funció de la decisió del jurat. L'anunci dels finalistes es realitzarà amb l'antelació necessària. L'organització comunicarà personalment als artistes seleccionats la seua condició de finalistes.
  
Novena. Pagament dels Premis
  
1. El pagament de l'import corresponent als Premis es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup i així s'indica expressament en la sol·licitud. En este cas, la quantia del Premi es distribuirà entre els autors o autores en el percentatge indicat en la presentació del treball i caldrà facilitar les dades bancàries de tots els autors.
  
2. Els Premis estaran subjectes a retenció fiscal d'acord amb el que establixen l'article 70, apartat 3, lletra g, i l'article 92 del Reglament de l'Impost sobre la Renda de les Persones Físiques, aprovat pel Reial Decret 214/1999. En la redacció donada pels articles 29 i 43 del Reial Decret de 27/2003, de 10 de gener.
  
3. Quan les persones beneficiàries dels Premis tinguen assignada una dotació superior a 1.800 euros hauran de presentar certificat actualitzat d'estar al corrent en les seues obligacions tributàries, segons el que disposa l'Orde de 30 de maig de 1996, de la Conselleria d'Economia i Hisenda (DOGV de 21.06.1996).
  
4. Tota alteració de les condicions que s'han tingut en compte per a la concessió dels Premis podrà modificar la resolució de concessió. Les persones beneficiàries queden sotmeses, en la part que els siga aplicable, al que prescriuen els articles 47 i 47 bis del Text Refós de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada llei.
  
Deu. Propietat intel·lectual
  
La formalització de la cessió del dret de reproducció, distribució i traducció no implica compromís de publicació per part de la Conselleria de Cultura, Educació i Esport.
  
Com a part de les activitats de promoció i difusió dels Premis Josep Renau, els artistes seleccionats hauran d'autoritzar l'ús sense exclusivitat dels materials remesos per a la difusió en mitjans de comunicació i publicacions complementàries de la convocatòria com catàleg, CD, DVD o CD-ROM. En cap cas es reproduiran les obres en la seua totalitat sense l'autorització expressa dels artistes. Igualment, els artistes hauran d'autoritzar l'exhibició de les obres seleccionades exclusivament en el context de l'exposició celebrada a València paral·lelament als premis.